VENDIM
Nr. 236, datë 20.8.2026

MBI LICENCIMIN E SHOQËRISË “ASSA ENERGY SOLUTIONS” SHPK NË VEPRIMTARINË E PRODHIMIT TË ENERGJISË ELEKTRIKE

[bookmark: _Hlk86734997]Në mbështetje të neneve 40, pika 2, germa “a”, 41, pika 1, germa “a”, dhe 136, pika 2, të ligjit nr. 59/2026, “Për sektorin e energjisë elektrike”; të neneve 4, pika 1, germa “a”, 5, pika 1, germa “a”, 13 dhe 14, pika 9, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, të miratuar me vendimin e Bordit të Entit Rregullator të Energjisë (ERE) nr. 109, datë 29.6.2016, të ndryshuar; si dhe të nenit 15, të “Rregullores për organizimin, funksionimin dhe procedurat e ERE-s”, miratuar me vendimin e Bordit të ERE-s nr. 96, datë 17.6.2016; Bordi i ERE-s, në mbledhjen e tij të datës 20.8.2026, mbasi shqyrtoi relacionin me nr. 1641/11 prot., datë 19.8.2026, të përgatitur nga Drejtoria e Licencimit, Autorizimeve dhe Garancisë së Origjinës “Mbi kërkesën e shoqërisë ‘ASSA Energy Solutions’ sh.p.k. për licencim në veprimtarinë e prodhimit të energjisë elektrike”,
honstatoi se: 
- Shoqëria “ASSA Energy Solutions” sh.p.k., me shkresën e protokolluar në ERE me nr. 1641 prot., datë 20.5.2026, ka paraqitur kërkesën për licencim në veprimtarinë e prodhimit të energjisë elektrike nga impianti fotovoltaik, me vendndodhje në Sheq-Marinas, Bashkia Fier, qarku Fier, me kapacitet të instaluar 10 mw.
- Në vijim të këtij aplikimi, Bordi i ERE-s, me vendimin nr. 159, datë 5.6.2026, vendosi të fillojë procedurën për licencimin e shoqërisë në këtë veprimtari.
- ERE botoi njoftimin në median e shkruar për fillimin e kësaj procedure (në datat 6.6.2026 dhe 8.6.2026) dhe në përfundim të afatit të pritjes së komenteve apo objeksioneve nga të tretët (data 6.7.2026), nuk rezultoi të ketë të tilla. Njoftimi për fillimin e procedurës u botua edhe në rrjetet sociale dhe në faqen zyrtare të internetit të ERE-s.
- ERE, po ashtu, ka njoftuar Ministrinë e Infrastrukturës dhe Energjisë (MIE) për fillimin e kësaj procedure, nëpërmjet shkresës nr. 1641/3 prot., datë 16.6.2026, ku i ka kërkuar të bëjë me dije nëse ka ndonjë qëndrim apo informacion që mund të ndikojë në vlefshmërinë e marrëveshjes dhe në të drejtën e shoqërisë për ndërtimin dhe shfrytëzimin e këtij burimi gjenerues. Nga ana e MIE-s nuk ka pasur një përgjigje.
- Në kuadër të korrespondencës së zhvilluar me shoqërinë për plotësimin e aplikimit dhe bazuar në kërkesën e saj, për të shtyrë afatin e plotësimit të dokumentacionit, Bordi i ERE-s, me vendimin nr. 198, datë 21.7.2026, vendosi të zgjasë deri në 30 (tridhjetë) ditë afatin e vendimmarrjes së Bordit për këtë procedurë. Ky vendim iu njoftua shoqërisë me shkresën e ERE-s nr. 1641/7 prot., datë 29.7.2026.
- Nga shqyrtimi i këtij aplikimi, rezulton se shoqëria ka kryer pagesën e aplikimit sipas përcaktimeve të aneksit A, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, miratuar me vendimin e Bordit të ERE-s nr. 109, datë 29.6.2016, të ndryshuar.
- Shoqëria, me shkresën e protokolluar në ERE me nr. 1641/8 prot., datë 11.8.2026, ka depozituar dokumentacion/informacion plotësues.
Përputhshmëria e aplikimit me rregulloren
- Në përputhje me nenin 9, pika 1 dhe 1.1 të rregullores, aplikuesi ka dorëzuar dokumentacionin e kërkuar për pajisjen me licencë sipas germave “a”, “b” dhe “c”, duke plotësuar formularin sipas formatit të përcaktuar në shtojcën 1.
- Në përputhje me nenin 9, pika 1.2 të rregullores, aplikuesi ka dorëzuar dokumentacionin juridik dhe administrativ të kërkuar sipas germave “a”, “b”, “c” dhe “d”.
- Në përputhje me nenin 9, pika 1.3 të rregullores, aplikuesi ka dorëzuar dokumentacionin financiar dhe fiskal të kërkuar sipas germave “a”, “b” dhe “c”.
- Në përputhje me nenin 9, pika 2 të rregullores, aplikuesi ka dorëzuar dokumentacionin specifik për licencimin në veprimtarinë e prodhimit të energjisë elektrike sipas germave “a”, “b”, “c”, “d” dhe “e”. 
Pajisja e shoqërisë me leje dhe miratime të tjera
Shoqëria “ASSA Energy Solutions” sh.p.k.:
- Ka nënshkruar me MIE-n “Marrëveshjen për zhvillimin e projektit, në lidhje me projektimin, financimin, ndërtimin, funksionimin dhe mirëmbajtjen e një impianti fotovoltaik me një kapacitet të instaluar prej 10 mwac dhe kapacitet të mbështetur prej 10 mwac, që do vendoset në Sheq-Marinas, Bashkia Fier, qarku Fier” me nr. 9291 prot., datë 25.11.2024.;
- Ka nënshkruar me shoqërinë “Operatori i Sistemit të Transmetimit” (OST) sh.a. “Marrëveshjen për lidhjen në rrjetin e transmetimit të parkut fotovoltaik ASSA” të protokolluar në OST me nr. 760/7 prot., datë 15.4.2026, dhe në shoqërinë “ASSA Energy Solutions” sh.p.k. me nr. 13 prot., datë 15.4.2026, për lidhjen e centralit me rrjetin e transmetimit.
- Është pajisur me VNM paraprake nr. AN 150920250037, datë 12.1.2026, komisioni 05, lëshuar nga Agjencia Kombëtare e Mjedisit (AKM), për zhvillimin e projektit “Parku Fotovoltaik ASSA dhe veprat ndihmese”.
Kushtet dhe afatet ligjore:
- ERE, në zbatim të nenit 41, pika 1, germa “a”, të ligjit nr. 59/2026, “Për sektorin e energjisë elektrike”, dhe nenit 5, pika 1, germa “a”, të “Rregullores për procedurat dhe afatet për dhënien, modifikimin, transferimin, rinovimin, njohjen dhe heqjen e licencave në sektorin e energjisë elektrike”, lëshon një licencë për veprimtarinë e prodhimit të energjisë elektrike deri në 30 vjet dhe marrëveshja me MIE-n ka afat për operim deri në 30 vjet. Për sa i është kërkuar nga ERE, shoqëria ka bërë me dije se ende nuk ka lidhur një marrëveshje EPC për ndërtimin e impiantit dhe për rrjedhojë, nuk disponon ende një garanci të paneleve. Në këto kushte, mungesa e garancisë së paneleve në këtë fazë nuk vlerësohet si pengesë për përcaktimin e afatit të licencës, sa kohë afati 30-vjeçar përputhet me kufirin maksimal ligjor dhe me afatin e operimit të parashikuar në marrëveshjen me MIE-n, ndaj vlerësohet që licenca të lëshohet për 30 vjet.
- Shoqëria disponon një VNM paraprake të vlefshme deri në datën 12.01.2028 dhe ka bërë me dije se është në pritje të zbardhjes së lejes së ndërtimit, ndaj afati i fillimit nuk mund të përcaktohet prej saj në këtë fazë. Referuar marrëveshjes për zhvillimin e projektit, të nënshkruar me MIE-n në datën 25.11.2024, data e afatit përfundimtar të kushteve përcaktohet 6 (gjashtë) muaj nga data e hyrjes në fuqi, ndërsa data e afatit përfundimtar të operimit tregtar përcaktohet 24 (njëzet e katër) muaj nga data e afatit përfundimtar të kushteve. Për rrjedhojë, nga përllogaritja e këtyre afateve, data e afatit përfundimtar për fillimin e operimit rezulton 25.5.2027. Në këto kushte, vlerësohet që shoqëria të fillojë ushtrimin e veprimtarisë brenda kësaj date dhe të informojë ERE-n për fillimin e punimeve 3 (tre) muaj përpara saj, pra brenda datës 25.2.2027.
- Gjithashtu, nga ky aplikim rezulton se nuk është nënshkruar ende marrëveshja përfundimtare, por nga ana e MIE-s nuk rezulton të jetë depozituar ndonjë qëndrim ndryshe, në lidhje me të drejtën e shoqërisë për të ndërtuar dhe operuar centralin. Në këto kushte, vlerësohet që shoqërisë t’i lihet si kusht që të raportojë në ERE për nënshkrimin e marrëveshjes përfundimtare brenda datës së parashikuar nga ana e saj për fillimin e operimit, pra brenda datës 25.5.2027.
- Në lidhje me sa parashikuar në pikën 6.8 të marrëveshjes së zhvillimit të nënshkruar me MIE-n, në lidhje me procedurën e kolaudimit të veprës, vlerësohet që t’i lihet kusht shoqërisë që, brenda 60 (gjashtëdhjetë) ditëve nga kolaudimi, të depozitojë në ERE dokumentacionin përkatës. E po ashtu, nga dokumentacioni i depozituar nga shoqëria, në lidhje me stafin teknik rezulton se është paraqitur informacion mbi stafin e parashikuar për ushtrimin e veprimtarisë, por nuk evidentohet se ky staf është aktualisht efektiv, ndaj vlerësohet që t’i lihet detyrë shoqërisë për të përditësuar informacionin në lidhje me stafin teknik.
- Nga shqyrtimi i dokumentacionit të administruar në dosjen e aplikimit dhe i dokumentacionit plotësues të depozituar nga shoqëria, rezulton se janë plotësuar kërkesat e përcaktuara në rregullore për licencimin në veprimtarinë e prodhimit të energjisë elektrike.
Për gjithë sa më sipër, Bordi i ERE-s
VENDOSI:

1. Të licencojë shoqërinë “ASSA Energy Solutions” sh.p.k. në veprimtarinë e prodhimit të energjisë elektrike nga impianti fotovoltaik, me kapacitet të instaluar 10 mw, me vendndodhje në Sheq-Marinas, Bashkia Fier, qarku Fier, për një afat 30-vjeçar.
2. Shoqëria duhet të informojë ERE-n për fillimin e punimeve të centralit brenda datës 25.2.2027.
3. Shoqëria duhet të fillojë ushtrimin e veprimtarisë së prodhimit të energjisë elektrike dhe të depozitojë kopje të marrëveshjes së nënshkruar brenda datës 25.5.2027.
4. Me fillimin e ushtrimit të veprimtarisë së prodhimit të energjisë elektrike, por jo më vonë se data 25.5.2027, shoqëria duhet të përditësojë dhe depozitojë në ERE informacionin dhe dokumentacionin përkatës, në lidhje me stafin teknik.
5. Brenda 60 (gjashtëdhjetë) ditëve nga kolaudimi, shoqëria duhet të depozitojë në ERE dokumentacionin e kolaudimit të veprës..
6. Ky vendim është objekt rishikimi, në rast të plotësimit/mosplotësimit të kushteve të parashikuara në pikat 2, 3 4 dhe 5 të këtij vendimi dhe në rast të depozitimit të akteve të ndryshme nga ato që kanë shërbyer për marrjen e këtij vendimi.
7. Drejtoria e Licencimit, Autorizimeve dhe Garancive të Origjinës, të njoftojë shoqërinë “ASSA Energy Solutions” sh.p.k. dhe Ministrinë e Infrastrukturës dhe Energjisë për vendimin e Bordit të ERE-s.
Ky vendim hyn në fuqi menjëherë.
[bookmark: _GoBack]Çdo palë e përfshirë në këtë procedurë mund t’i kërkojë ERE-s, brenda 7 ditëve kalendarike nga data e marrjes dijeni të vendimit, rishikimin e vendimit të Bordit në rast se ka siguruar prova të reja që mund ta çojnë Bordin në marrjen e një vendimi të ndryshëm nga i mëparshmi apo për gabime materiale të konstatuara. Për këtë vendim mund të bëhet ankim në Gjykatën Administrative Tiranë, brenda 45 ditëve kalendarike nga dita e publikimit në Fletoren Zyrtare. Paraqitja e ankimit nuk pezullon vlefshmërinë e vendimit, përveçse kur gjykata vendos ndryshe në përputhje me legjislacionin në fuqi.
Ky vendim botohet në Fletoren Zyrtare.

KRYETAR
Petrit Ahmeti


